Kibar 37: B maana fu-roogo
YÃMB mii bũmb ning sẽn be fotã zugã bɩ? Yaa fu-roog b sẽn ti a Zeova waoogr yĩnga. B boond-a lame tɩ sɛk-roogo. Yaa Israɛll nebã sẽn yi Eziptã yʋʋmd a ye poor la b maan-a n sa. Yaa ãnd n yeel tɩ b maan sɛk-roogã?
Yaa a Zeova. A Moiiz sẽn wa n dʋ Sinayi tãngã, a Zeova wilg-a-la a sẽn segd n maan sɛk-roogã to-to. A yeelame tɩ b maan-a tɩ b tõe n siig-a, n wʋk a teedã n le tɩ tilg-a zĩig a to nana-nana. Woto, Israɛll nebã sẽn wa n be rasempʋɩɩgẽ wã, b sã n wa yik n na n toeem zĩig fãa, b siigda sɛk-roogã n tall n looge.
Y sã n ges ro-bilã sẽn be goabgã pʋgẽ, y nee koglgo. Yaa rẽ la b sẽn boond tɩ kãabg koglgã. B rɩka sãnem n maan malɛgs a yiib b sẽn boond tɩ seribẽ rãmb n ning koglgã zugu. A Moiiz sẽn da wã kug-walsã yĩnga, Wẽnnaam leb n gʋlsa noy piigã kug-wals paal a yiib zutu. B ning-b-la kãabg koglgã pʋgẽ. B ra ninga mannã me rʋk pʋgẽ n sagl kãabg koglgã pʋgẽ. Yãmb ket n tẽra mannã sẽn yaa bũmb ning bɩ?
A Zeova yãka a Moiiz kẽem a Aarõ t’a na n yɩ maan-kʋʋdbã kãsma. Yaa yẽ n wilgd nin-buiidã b sẽn segd n pʋʋs a Zeova to-to. A kom-dibli wã me yaa maan-kʋʋdba.
Ges-y ro-bedrã pʋgẽ masã. A bedrmã taa ro-bilã naoor a yiibu. Yãmb nee kogl-bilã sẽn dɩg tɩ bug-zõos yit a pʋgẽ wã bɩ? Yaa tẽn-kugrã. Beenẽ la maan-kʋʋdbã yõogd wisdã. Fɩtl dogend sẽn tar fɩtl a yopoe me n dɩg roogã pʋgẽ. Sẽn paas me, tabl n dɩg tɩ bur 12 rog a zugu.
Rʋg-bedr n pid ne koom n dɩg yɩnga, tɩ maan-kʋʋdbã pekd b nusã la b waasd b naoã be. Tẽn-kug-bedr me n be yɩngã. B koota rũmsã n yõogd beenẽ n kõt a Zeova. Israɛll nebã tii b fu-rotã n karg n gũbg sɛk-roogã t’a be sʋka.
Yikri 25:8-40; 26:1-37; 27:1-8; 28:1; 30:1-10, 17-21; 34:1, 2; Hebre dãmba 9:1-5.
Sogsgo
- Roog ning sẽn be foto wã zugã boondame tɩ bõe, la bõe la b ra maand a pʋgẽ?
- Bõe yĩng t’a Zeova yeel a Moiiz t’a maan fu-roogã tɩ b tõe n siig-a la b lebs n ti-a nana-nana?
- Koglg ning sẽn be ro-bilã pʋgẽ wã yaa bõe, la bõe n be a pʋgẽ?
- A Zeova yãka ãnd t’a yɩ maan-kʋʋdbã kãsma, la maan-kʋʋdb kãsem tʋʋmd yaa bõe?
- Sõdg-y teed a tãab nins sẽn be ro-kãsengã pʋgẽ wã.
- Sɛk-roogã samandẽ wã, bõe ne bõe n be be, la b tar-b lame n maand bõe?
Sogsg a taaba
- Karm-y Yikr 25:8-40; 26:1-37; 27:1-8; la 28:1.
Seribẽ rãmbã sẽn be “kasetã koglg” zugã makda bõe? (Yik. 25:20, 22; Sõd. 7:89; 2 Rĩm 19:15)
- Karm-y Yikr 30:1-10, 17-21; 34:1, 2; la Hebre dãmb 9:1-5.
Bõe yĩng t’a Zeova wilg tɩ maan-kʋʋdb nins sẽn tʋmd fu-roogã pʋgẽ wã segd n yɩɩ yɩlma, la bõe la woto zãmsd tõndo? (Yik. 30:18-21; 40:30, 31; Heb. 10:22)
Bõe la a Poll yeel tɩ wilgdẽ tɩ sɛk-roogã la a Moiiz Toogã ra pa le tar yõod wakat ning a sẽn wa n gʋlsd hebre kiris-nebã? (Heb. 9:1, 9; 10:1)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn